
- PRIOPĆENJE ZA MEDIJE

Poreč, 16.2.2026.


U Poreču održane Parenzana Ultra Trail i Gravel Race utrke: više od 600 sudionika uživalo u istarskim krajolicima

Proteklog vikenda, 14. i 15. veljače 2026., Poreč je bio domaćin međunarodnih outdoor događanja Parenzana Ultra Trail i Parenzana Gravel Race, koja su i ove godine uspješno povezala Poreč i Portorož duž trase nekadašnje uskotračne željezničke pruge Parenzane. Ove utrke okupile su oko 600 sudionika iz petnaestak zemalja, koji su uživali u nezaboravnom doživljaju sporta i prirode.

Start utrka održan je na Trgu slobode u Poreču, gdje je sudionike pozdravio i porečki gradonačelnik Loris Peršurić. Natjecatelji su potom krenuli prema cilju u Kampu Lucija u Portorožu, prolazeći kroz slikovite istarske krajolike, šumske i makadamske dionice, tunele i vijadukte ove jedinstvene rute. Tijekom dva dana u utrkama su sudjelovali brojni rekreativci i profesionalni sportaši, čime je potvrđen međunarodni karakter i rastuća popularnost manifestacije.

U subotu je održan Parenzana Ultra Trail, trail utrka za trkače različitih razina spremnosti, dok je u nedjelju održan Parenzana Gravel Race, međunarodna biciklistička utrka u kategorijama GRAVEL, MTB i E-MTB. Obje utrke nudile su staze od 30, 50 i 88 kilometara, a Ultra Trail uključivao je i štafetnu utrku na 88 kilometara. Sudionici su ciljali u Kamp Lucija u Portorožu, gdje su dočekani s entuzijazmom i aplauzima, ističe Nino Cokan iz organizacije događanja.

Parenzana, nekadašnja željeznička pruga koja je početkom 20. stoljeća povezivala Trst i Poreč, danas je uređena kao pješačko-biciklistička ruta te predstavlja jednu od najatraktivnijih outdoor staza u regiji. Upravo spoj sporta, prirodne baštine i prekogranične suradnje čini ovu manifestaciju posebno vrijednom za promociju aktivnog turizma i boravka u prirodi tijekom predsezone.

Ovakva događanja dodatno obogaćuju turističku ponudu Poreča u zimskim i predsezonskim mjesecima te potvrđuju pozicioniranje destinacije kao poželjne lokacije za aktivni odmor i sportska događanja na otvorenom. Četvrto izdanje ovih utrka donijelo je sjajnu atmosferu i oduševljene sudionike, koji su uživali u povoljnim vremenskim uvjetima i sigurnim, većinom prometnicama neovisnim stazama.

Organizator je udruga Športno društvo Portorož uz brojne sponzore i pokrovitelje, među kojima i Grad Poreč i Turistička zajednica grada Poreča. 


Molimo Vas da priopćenje objavite u Vašem mediju.

TURISTIČKA ZAJEDNICA GRADA POREČA

